1. ปัจจัยความเสี่ยง

ในการประกอบธุรกิจของบริษัท ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ
ประกอบด้วย

1.1 ความเสี่ยงด้านบุคลากร

  ความเสี่ยงจากการพึ่งพาวิศวกร

  บริษัทดำเนินธุรกิจให้บริการออกแบบ จัดหา ก่อสร้างและติดตั้งงานระบบจำหน่ายไฟฟ้า
  งานสถานีไฟฟ้าย่อยงานก่อสร้างสายส่ง และงานเสาโทรคมนาคม
  ซึ่งในการรับงานและการดำเนินงานแต่ละโครงการให้แล้วเสร็จตามกำหนดเวลาอย่างมีประสิทธิภาพนั้น
  จำเป็นที่ต้องพึ่งพาบุคลากรที่มีประสบการณ์และความรู้ความสามารถโดยเฉพาะอย่างยิ่งวิศวกรผู้ทำหน้าที่ควบคุมและบริหารโครงการ
  ตั้งแต่ระดับผู้จัดการโครงการ
  ซึ่งหากบริษัทสูญเสียวิศวกรเหล่านี้ไปย่อมส่งผลกระทบต่อความสามารถในการรับงานและการบริหารจัดการโครงการ
  โดย ณ วันที่ 31 ธันวาคม 2550
  บริษัทมีวิศวกรระดับผู้อำนวยการโครงการและผู้จัดการโครงการจำนวนรวม 16 คน
  โดยแบ่งเป็นวิศวกรควบคุมงานวิศวกรรมไฟฟ้าจำนวน 12 คน
  วิศวกรควบคุมงานติดตั้งเสาโทรคมนาคมจำนวน 1
  คนและวิศวกรควบคุมงานระบบปรับอากาศและระบบสุขาภิบาลจำนวน 3 คน

  ทั้งนี้
  บริษัทตระหนักถึงความสำคัญของบุคลากรซึ่งเป็นปัจจัยสำคัญในการดำเนินธุรกิจจึงกำหนดมาตรการป้องกันความเสี่ยงดังกล่าว
  ด้วยการจัดให้มีสวัสดิการและมาตรการจูงใจพนักงานให้มีความผูกพันกับองค์กรในระยะยาว
  และมีนโยบายการบริหารและพัฒนาบุคลากรอย่างต่อเนื่อง เช่น กำหนดให้มีประกันสุขภาพพนักงาน
  การให้ทุนการศึกษาระดับปริญญาโท และ Mini MBA
  รวมถึงมีการกระจายอำนาจการบริหารงานเพื่อลดการพึ่งพิงบุคลากรเป็นรายบุคคล

  นอกจากนี้ เพื่อตอบแทนการปฏิบัติงานและรักษาบุคลากรที่มีความสามารถและมีประสิทธิภาพในการ

  ทำงานให้อยู่กับบริษัทต่อไปในระยะยาว
  บริษัทยังได้จัดสรรใบสำคัญแสดงสิทธิที่จะซื้อหุ้นสามัญให้แก่กรรมการ ผู้บริหาร
  และพนักงานของบริษัท โดยไม่คิดมูลค่า ตามมติที่ประชุมสามัญผู้ถือหุ้นครั้งที่ 1/2549 เมื่อวันที่ 28
  เมษายน 2549 (ดูรายละเอียดในส่วนที่ 2 ข้อ 8.1.2)

  ความเสี่ยงจากการพึ่งพาผู้บริหาร

  คณะผู้บริหารของบริษัทนำโดยนายประเดช กิตติอิสรานนท์ กรรมการผู้จัดการและผู้ร่วมก่อตั้งบริษัท
  ซึ่งเป็นผู้ที่มีประสบการณ์ยาวนานในธุรกิจให้บริการวิศวกรรมไฟฟ้าและงานด้านเสาโทรคมนาคม
  จนเป็นที่รู้จักอย่างกว้างขวางในธุรกิจและมีความสัมพันธ์ที่ดีกับกลุ่มลูกค้า
  คุณสมบัติดังกล่าวเป็นส่วนหนึ่งที่ทำให้บริษัทประสบความสำเร็จในการติดต่อลูกค้าและได้รับความไว้วางใจให้ดำเนินงานมาโดยตลอด
  ดังนั้น หากมีการเปลี่ยนแปลงของผู้บริหาร
  อาจส่งผลกระทบในทางลบต่อความสามารถในการรับงานและผลการดำเนินงานของบริษัทในอนาคต

  อย่างไรก็ดี เพื่อลดการพึ่งพาผู้บริหารดังกล่าว
  บริษัทได้กำหนดนโยบายเพื่อกระจายอำนาจการบริหารงานด้วยการแต่งตั้งและมอบหมายอำนาจหน้าที่ให้แก่คณะกรรมการบริหาร
  รองกรรมการผู้จัดการ ผู้ช่วยกรรมการผู้จัดการสายงานต่างๆ รวมถึงผู้จัดการโครงการ
  เพื่อให้ร่วมดูแลงานในส่วนงานต่างๆ
  ที่เหมาะสมสอดคล้องกับประสบการณ์และความรู้ความสามารถ
  ซึ่งจะส่งผลให้การบริหารงานโครงการบรรลุตามแผนงานที่วางไว้ภายใต้เงื่อนไขของตารางเวลาที่กำหนด

1.2 ความเสี่ยงจากความไม่สม่ำเสมอของด้านรายได้

  ความเสี่ยงจากการให้บริการงานในลักษณะโครงการ

  รายได้หลักของบริษัทมาจากการให้บริการซึ่งมีลักษณะเป็นรายโครงการที่มีกำหนดเวลาแล้วเสร็จไม่ใช่เป็นสัญญาว่าจ้างทำงานระยะยาว
  ดังนั้น
  ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการซึ่งเป็นลักษณะปกติธุรกิจของผู้ประกอบการในอุตสาหกรรมประเภทให้บริการแบบรับเหมาทั่วไป

  บริษัทมีกำหนดนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมาย
  เช่น การประมูลงานกับการรถไฟแห่งประเทศไทยซึ่งเป็นกลุ่มลูกค้าใหม่
  เพื่อเพิ่มฐานลูกค้าให้หลากหลายและเพิ่มโอกาสในการชนะการประมูลงานมากขึ้น นอกจากนี้
  บริษัทยังขยายฐานไปยังธุรกิจที่ต่อเนื่อง เช่น
  การให้บริการบำรุงรักษาระบบและอุปกรณ์ในสถานีไฟฟ้าและสายส่งแรงสูง
  ซึ่งจะให้ผลตอบแทนในรูปกระแสเงินสดแก่บริษัทในระยะยาวอย่างสม่ำเสมอ

  ความเสี่ยงจากการเข้าลงทุนในบริษัทเจ พี เอ็ม อินเตอร์ จำกัด (“เจพีเอ็ม”)

  ตามที่ประชุมคณะกรรมการบริษัทครั้งที่ 8/2550 เมื่อวันที่ 24 ตุลาคม 2550
  ได้มีมติอนุมติให้บริษัทเข้าลงทุนในบริษัท เจ พี เอ็ม อินเตอร์ จำกัด (“เจพีเอ็ม”)
  ในสัดส่วนร้อยละ 45.0 ของทุนจดทะเบียนชำระแล้วของ เจพีเอ็ม
  และบริษัทได้เข้าลงทุนแล้วเมื่อวันที่ 15 มกราคม 2551 โดยภายหลังการลงทุน
  บริษัทมีนโยบายในการปรับเปลี่ยนแผนการดำเนินงานของเจพีเอ็มโดยจะมุ่งเน้นการดำเนินธุรกิจรับจ้างและติดตั้งภาชนะแรงดันสูงซึ่งใช้ในธุรกิจการผลิตไฟฟ้าและโรงงานปิโตรเคมีให้มากขึ้นแทนธุรกิจรับจ้างและติดตั้งโครงสร้างเหล็กซึ่งเป็นธุรกิจหลักของจีพีเอ็มในปัจจุบัน
  ทั้งนี้ ธุรกิจรับจ้างและติดตั้งภาชนะแรงดันสูงถือได้ว่าเป็นธุรกิจใหม่ของบริษัท ดังนั้น
  จึงยังไม่สามารถคาดเดาผลการดำเนินงานที่แน่นอนได้
  โดยหากผลการดำเนินงานไม่เป็นไปตามแผนที่วางไว้อาจส่งผลกระทบต่อผลการดำเนินงานของบริษัทในอนาคตได้

  อย่างไรก็ดี จากการที่บริษัทมีประสบการณ์อันยาวนานและมีความคุ้นเคยกับธุรกิจการผลิตไฟฟ้าเป็น
  อย่างดี
  บริษัทจึงมีความเชื่อมั่นว่าในอนาคตบริษัทหรือหน่วยงานต่างๆในธุรกิจการผลิตไฟฟ้าทั้งภาคเอกชนและภาครัฐจะมีความต้องการในการใช้ภาชนะแรงดันสูงเพิ่มมากขึ้น
  ตามแผนการลงทุนในธุรกิจโรงไฟฟ้าเพื่อรองรับแผนพัฒนากำลังการผลิตไฟฟ้าของประเทศไทย
  พ.ศ. 2550-2564 ซึ่งจัดทำโดยคณะกรรมการนโยบายพลังงานแห่งชาติ (“กพช.”) นอกจากนี้
  ภาชนะแรงดันสูงยังสามารถใช้ในโรงงานปิโตรเคมีและโรงงานอุตสาหกรรมที่เกี่ยวข้องกับแก๊สและการจัดเก็บของเหลวที่มีแรงดันสูงได้อีกด้วยจึงสามารถลดการพึ่งพากลุ่มลูกค้าเฉพาะกลุ่มได้เป็นอย่างดี

ความเสี่ยงจากการพึ่งพิงกลุ่มลูกค้า

  บริษัทให้บริการและขายสินค้าให้แก่ลูกค้าทั้งภาคเอกชนและภาครัฐ ดังนั้น
  ผลการดำเนินงานของบริษัทจึงขึ้นอยู่กับการขยายการลงทุนและการเติบโตของลูกค้าในแต่ละประเภทรวมถึงความสามารถและสภาวะการแข่งขันในการประมูลงานต่างๆ

  โดยในส่วนของรายได้จากการขายของบริษัทในปี 2547 – 2549
  นั้นเป็นรายได้จากกลุ่มลูกค้าเอกชนทั้งหมด
  ซึ่งหากการเติบโตของภาคเอกชนมีการชะลอตัวอาจส่งผลกระทบต่อการดำเนินงานของบริษัทได้
  อย่างไรก็ดี ในปี 2550
  บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
  เพื่อลดความเสี่ยงจากการพึ่งพิงกลุ่มลูกค้า โดยในช่วงเดือนกันยายน 2550
  บริษัทได้ลงนามซื้อขายเสาโครงเหล็กกับหน่วยงานราชการแล้วจำนวน 1
  โครงการโดยมีกำหนดส่งมอบสินค้าในช่วงต้นเดือนมกราคม 2551 ดังนั้น
  จากการเปลี่ยนแปลงนโยบายการขายสินค้าของบริษัทดังกล่าว
  จึงคาดว่าสัดส่วนรายได้จากการขายจากลูกค้าภาครัฐจะเพิ่มขึ้นในอนาคต

  สำหรับงานด้านบริการ บริษัทมีนโยบายให้บริการแก่ลูกค้าทั้งลูกค้าภาครัฐและเอกชน โดยในปี
  2547 – 2549 บริษัทมีสัดส่วนรายได้บริการจากลูกค้าภาคเอกชนเท่ากับร้อยละ 65 ร้อยละ 47
  และร้อยละ 70 ตามลำดับ ทั้งนี้ ในปี 2549
  สัดส่วนรายได้บริการจากลูกค้าภาคเอกชนเพิ่มขึ้นเนื่องจาก
  การประมูลงานภาครัฐหลายรายการในปี 2548
  ถูกยกเลิกจากการเพิ่มขึ้นอย่างมากของต้นทุนวัตถุดิบสำคัญทำให้งบประมาณสำหรับการจัดจ้างไม่สอดคล้องกับต้นทุนการดำเนินงานของผู้เข้าประมูลงาน
  จึงส่งผลให้โครงการใหม่จากภาครัฐของบริษัทลดลง ทั้งนี้
  บริษัทตระหนักถึงความเสี่ยงจากการพึ่งพิงกลุ่มลูกค้าดังกล่าวเป็นอย่างดี
  จึงมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
  เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม
  โดยปี 2550
  บริษัทมีสัดส่วนสัดส่วนรายได้บริการจากลูกค้าภาคเอกชนและลูกค้าภาครัฐเท่ากับร้อยละ 48
  และร้อยละ 52 ตามลำดับ

  ความเสี่ยงจากความผันผวนทางเศรษฐกิจและการเมือง

  ความผันผวนของสภาพเศรษฐกิจ
  หรือการเปลี่ยนแปลงทางการเมืองอาจมีผลกระทบโดยตรงต่องบประมาณการลงทุน
  และบรรยากาศการลงทุนภายในประเทศ ส่งผลต่อเนื่องถึงภาวะธุรกิจให้บริการออกแบบ จัดหา
  และบริการติดตั้งงานระบบวิศวกรรมไฟฟ้า และงานระบบไฟฟ้าและเครื่องกล

  อย่างไรก็ตาม
  ความผันผวนทางด้านเศรษฐกิจและการเมืองอาจเป็นปัจจัยที่ทำให้ภาคการลงทุนชะลอตัวลง
  แต่อาจไม่เป็นผลกระทบต่อบริษัทมากนัก
  เนื่องจากกลุ่มลูกค้าของบริษัทส่วนหนึ่งเป็นหน่วยงานภาครัฐที่มีหน้าที่จัดหาปริมาณสำรองกระแสไฟฟ้าให้เพียงพอต่อการขยายตัวของเศรษฐกิจ
  ซึ่งจากแผนการพัฒนากำลังการผลิตไฟฟ้าของประเทศไทยตามการประชุมคณะกรรมการนโยบายพลังงานแห่งชาติ
  (“กพช.”) พ.ศ.2550-2564 คาดว่า ความต้องการพลังงานไฟฟ้าจะเพิ่มขึ้นเฉลี่ยร้อยละ 5.69
  ต่อปี ดังนั้นหน่วยงานภาครัฐ เช่น การไฟฟ้าฝ่ายผลิตฯ การไฟฟ้าส่วนภูมิภาค
  ซึ่งเป็นกลุ่มลูกค้าของบริษัทจึงต้องมีการลงทุนตามแผนการพัฒนากำลังการผลิตไฟฟ้าดังกล่าว
  ทำให้บริษัทมีโอกาสสร้างรายได้อย่างต่อเนื่อง ดังนั้น
  ความเสี่ยงทางด้านเศรษฐกิจและการเมืองจะส่งผลกระทบต่อรายได้จากการให้บริการในงานระบบวิศวกรรมไฟฟ้าและงานระบบไฟฟ้าและเครื่องกลของบริษัทในกลุ่มลูกค้าภาคเอกชนเพียงระยะสั้น

1.3 ความเสี่ยงจากการเพิ่มขึ้นของต้นทุน

ความเสี่ยงจากการดำเนินโครงการล่าช้ากว่าเวลาที่กำหนดตามสัญญา

  ในการดำเนินธุรกิจให้บริการแบบรับเหมา
  หากการดำเนินโครงการมีความล่าช้าจากกำหนดการที่วางไว้ย่อมจะกระทบต่อต้นทุนโครงการ
  และอาจส่งผลให้บริษัทถูกเรียกค่าเสียหายจากความล่าช้าของการส่งมอบงานได้
  โดยความล่าช้าของโครงการอาจจะเป็นผลมาจากเจ้าของโครงการเอง
  เช่นต้องการเปลี่ยนแปลงแบบก่อสร้าง หรือมาจากการว่าจ้างผู้รับเหมาช่วง
  หรือจากการทำงานของบริษัทเอง ในปี 2549 บริษัทมีงานล่าช้าที่มีค่าปรับเพียง 1 โครงการ
  มูลค่าโครงการ 2.2 ล้านบาท โดยมีสาเหตุการล่าช้าเนื่องจากมีฝนตกหนักติดต่อกันอย่างต่อเนื่อง
  ทำให้เกิดปัญหาในการส่งมอบพื้นที่หน้างาน

  ทั้งนี้ ในกรณีที่ความล่าช้าเกิดจากเจ้าของโครงการ
  ซึ่งอาจมีสาเหตุจากผู้ว่าจ้างต้องการเปลี่ยนแปลงแบบก่อสร้าง
  หรือการขาดแคลนเงินทุนและสภาพคล่องของผู้ว่าจ้าง
  และหากเป็นผลให้โครงการมีค่าใช้จ่ายเพิ่มขึ้นบริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ
  เนื่องจากสัญญาส่วนใหญ่จะกำหนดให้บริษัทสามารถเบิกค่าใช้จ่ายส่วนนี้ได้

  สำหรับกรณีที่ความล่าช้ามีสาเหตุจากผู้รับเหมาช่วง ซึ่งผู้รับเหมาช่วงอาจขาดแคลนเงินทุน
  หรือขาดแคลนแรงงาน ผู้จัดการโครงการจะพิจารณาสาเหตุของปัญหาและหาทางแก้ไข
  โดยระบุในสัญญาให้ผู้รับเหมาช่วงเป็นผู้รับภาระค่าใช้จ่ายกรณีที่บริษัทต้องจัดหาวัสดุ
  หรือแรงงานทดแทนจนกว่างานตามสัญญาจ้างจะแล้วเสร็จ
  อีกทั้งมีนโยบายในการคัดกรองผู้รับเหมาช่วงโดยแบ่งระดับผู้รับเหมาช่วง
  และการจ้างงานให้เหมาะสมกับเงินลงทุนและบุคลากรของผู้รับเหมาช่วง

  นอกจากนี้ เพื่อป้องกันปัญหาความล่าช้าที่อาจเกิดขึ้นจากทีมงานของบริษัทเอง
  บริษัทจึงเน้นการพัฒนาความสามารถของบุคลากรของบริษัท
  โดยเฉพาะอย่างยิ่งในส่วนที่เกี่ยวข้องกับการบริหารโครงการ เช่น
  ผู้อำนายการโครงการและผู้จัดการโครงการ
  รวมทั้งการจัดสรรทีมงานให้เหมาะสมกับงานที่ได้รับมอบหมาย

  ความเสี่ยงจากการเปลี่ยนแปลงราคาวัสดุและอุปกรณ์

  เนื่องจากธุรกิจของบริษัทโดยส่วนใหญ่ต้องเสนอราคาในการให้บริการเป็นแบบรับเหมาแบบตายตัว
  โดยเป็นราคาที่กำหนดตั้งแต่เริ่มประมูลงานจนกระทั่งงานแล้วเสร็จ
  ซึ่งในระหว่างช่วงเวลาดังกล่าวราคาของวัสดุและอุปกรณ์ อาจมีการเปลี่ยนแปลงสูงขึ้น
  ซึ่งจะส่งผลให้บริษัทมีต้นทุนการดำเนินงานในแต่ละโครงการสูงขึ้น

  อย่างไรก็ดี เพื่อลดผลกระทบจากความเสี่ยงดังกล่าว ในกรณีอุปกรณ์หลัก เช่น หม้อแปลงไฟฟ้า
  สายไฟฟ้า สวิทซ์ตัดตอน บริษัทจะทำการตกลงกับผู้จัดจำหน่ายตั้งแต่ช่วงของการเริ่มประมูลงาน
  เพื่อให้ได้รับการยืนยันราคาล่วงหน้า
  ครอบคลุมระยะเวลาที่ผู้ว่าจ้างพิจารณาราคาและเมื่อลงนามในสัญญาจ้างบริษัทจะออกคำสั่งซื้อเพื่อควบคุมต้นทุนให้คงที่
  กรณีวัสดุทั่วไปเช่น ท่อน้ำประเภทต่างๆ ท่อร้อยสายไฟฟ้า ซึ่งมีผู้จัดจำหน่ายหลายราย
  บริษัทจะรวบรวมปริมาณสั่งซื้อจากหลายๆ โครงการ เพื่อเพิ่มอำนาจต่อรอง
  ทำให้มีราคาต้นทุนต่อหน่วยที่ลดลง ดังนั้น
  ที่ผ่านมาบริษัทจึงได้รับผลกระทบจากการเปลี่ยนแปลงราคาวัสดุทั่วไปไม่มากนัก

  นอกจากนี้ บริษัทมีนโยบายที่จะเสนอราคางานแบบปรับราคางานตามดัชนีผู้บริโภค (Escalation
  Price) แทนการเสนอราคางานแบบราคาคงที่
  เพื่อป้องกันความเสี่ยงจากการเปลี่ยนแปลงราคาวัสดุในอนาคต
  ซึ่งงานที่เสนอราคางานแบบปรับราคางานตามดัชนีผู้บริโภคนี้ส่วนใหญ่เป็นงานของภาครัฐที่มีการกำหนดให้ปรับราคาได้

ความเสี่ยงจากการควบคุมและบริหารจัดการ

  ปัญหาหนึ่งที่พบในธุรกิจก่อสร้างทั่วไปคือการควบคุมและบริหารจัดการโครงการที่อาจกระทำได้ไม่ทั่วถึงเนื่องจากการดำเนินงานมีลักษณะเป็นโครงการซึ่งตั้งอยู่ตามพื้นที่ของลูกค้าแต่ละราย
  จึงอาจก่อให้เกิดปัญหาการขาดความเอาใจใส่ในงานและความล่าช้าของโครงการซึ่งอาจส่งผลกระทบในทางลบต่อผลการดำเนินงานและความสามารถในการทำกำไรของบริษัทในอนาคต

  บริษัทได้ตระหนักถึงปัญหาดังกล่าว
  จึงได้แต่งตั้งและมอบหมายงานโครงการให้แก่ผู้จัดการโครงการเป็นผู้ควบคุมดูแล
  โดยพิจารณาถึงงานที่อยู่ในความรับผิดชอบปัจจุบัน
  รวมทั้งความสามารถและความชำนาญเฉพาะด้านของผู้จัดการโครงการแต่ละราย
  เพื่อให้ผู้ที่ได้รับมอบหมายงานสามารถดูแลและบริหารงานที่มีอยู่ได้อย่างทั่วถึง พร้อมกันนี้
  บริษัทยังได้กำหนดให้กลุ่มวิศวกรผู้บริหารเป็นผู้ดูแลการบริหารจัดการของผู้จัดการโครงการอีกชั้นหนึ่งด้วย
  นอกจากนี้ บริษัทยังจัดทำหลักจรรยาบรรณเพื่อให้กรรมการ ผู้บริหาร
  และพนักงานทุกคนได้ทราบถึงมาตรฐานการปฏิบัติตนเพื่อเป็นแนวทางให้ทุกคนปฏิบัติหน้าที่ด้วยความซื่อสัตย์สุจริตอีกด้วย

1.4 ความเสี่ยงด้านเงินทุนหมุนเวียน

  บริษัทจำเป็นต้องใช้เงินทุนหมุนเวียนประมาณร้อยละ 10-15 ของมูลค่างานแต่ละโครงการ
  เพื่อใช้ในขั้นตอนการประมูลงาน การเตรียมงานโครงการ
  รวมถึงการจัดซื้อจัดจ้างเพื่อการดำเนินงานในโครงการ
  ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา
  ดังนั้นหากบริษัทขาดการบริหารเงินทุนหมุนเวียนที่ดี
  หรือมีการเปลี่ยนแปลงการชำระเงินจากผู้ว่าจ้าง
  อาจส่งผลต่อการดำเนินงานในโครงการให้แล้วเสร็จ
  หรือความสามารถในการได้รับงานใหม่และการขยายธุรกิจของบริษัท

  อย่างไรก็ตามลูกค้าส่วนใหญ่ของบริษัทเป็นลูกค้าภาครัฐ และลูกค้าภาคเอกชนที่มีคุณภาพ
  บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก อีกทั้ง
  บริษัทได้มีการตรวจสอบสถานะทางการเงินของผู้ว่าจ้างก่อนการยื่นประมูลงาน
  และมีการเจรจาเพื่อให้เงื่อนไขในการชำระเงินมีความรัดกุมและเป็นประโยชน์ต่อบริษัท
  นอกจากนี้บริษัทมีสัญญาวงเงินสินเชื่อกับธนาคารที่สนับสนุนให้ตลอดการดำเนินงานในโครงการ
  บริษัทจึงมีสภาพคล่องที่เพียงพอ

1.5 ความเสี่ยงจากการเข้าร่วมในกิจการค้าร่วม (Consortium)

  ในกรณีที่บริษัทได้เข้าร่วมในกิจการค้าร่วมกับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
  ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and Several)
  ในกรณีที่ผู้ร่วมทุนไม่สามารถปฏิบัติตามหน้าที่หรือดำเนินการตามที่ระบุในสัญญาได้
  บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
  ที่เกิดขึ้น ทั้งนี้
  เพื่อลดความเสี่ยงจากการเข้าร่วมในกิจการร่วมค้าดังกล่าวบริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

  โดยในปี 2550 บริษัทได้เข้าร่วมในกิจการค้าร่วมจำนวนทั้งสิ้น 1 โครงการ ได้แก่
  สัญญาค้าร่วมกับ บริษัท จีอีเอ็ม โกลบอล อีเนอร์จี แมเนจเมนท์ จำกัด เพื่อดำเนินโครงการ
  Wind Turbine Generation ของการไฟฟ้าฝ่ายผลิต (ดูรายละเอียดในส่วนที่ 2 ข้อ 2.2
  และข้อ 5.3) ซึ่งการเข้าร่วมทุนกับผู้ร่วมทุนไม่มีปัญหาแต่อย่างใด

1.6 ความเสี่ยงจากอัตราแลกเปลี่ยน

  ในการจัดหาวัสดุและอุปกรณ์ในการดำเนินงานบางส่วนของบริษัทนั้น
  ในบางครั้งจำเป็นต้องสั่งซื้อวัสดุและอุปกรณ์จากต่างประเทศ อย่างไรก็ดี
  ที่ผ่านมาบริษัทมีการสั่งซื้อวัสดุอุปกรณ์จากต่างประเทศในปริมาณที่ไม่มากนักโดย ณ วันที่ 31
  ธันวาคม 2550 บริษัทมีหนี้สินเป็นเงินตราต่างประเทศดังนี้ เงินสกุลยูโร เท่ากับ 193,980
  ดอลลาร์สหรัฐ เท่ากับ 15,597.89 และ ดอลลาร์ออสเตรเลีย เท่ากับ 46.580

  ทั้งนี้ เพื่อลดความเสี่ยงจากปัจจัยดังกล่าว
  บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
  ไว้ทั้งจำนวน อย่างไรก็ตาม
  หากคณะกรรมการบริหารมีความมั่นใจในการคาดการณ์แนวโน้มอัตราแลกเปลี่ยนดังเช่นภาวการณ์แข็งของค่าเงินบาทในปัจจุบัน
  บริษัทอาจพิจารณาไม่ทำสัญญาดังกล่าว นอกจากนี้ในบางกรณี
  บริษัทอาจจะขอให้ผู้ว่าจ้างเปิดเลตเตอร์ออฟเครดิตให้ให้กับผู้ผลิตวัสดุอุปกรณ์นั้น ๆ โดยตรง

1.7 ความเสี่ยงจากลงทุนในใบสำคัญแสดงสิทธิ

  ความเสี่ยงจากข้อจำกัดการปรับราคาการใช้สิทธิของใบสำคัญแสดงสิทธิให้มีมูลค่าต่ำกว่ามูลค่าที่ตราไว้ของหุ้น

  ในกรณีที่มีการปรับราคาการใช้สิทธิและอัตราการใช้สิทธิใหม่ของใบสำคัญแสดงสิทธิจนเป็นผลทำให้ราคาการใช้สิทธิใหม่มีราคาต่ำกว่ามูลค่าที่ตราไว้ของหุ้นสามัญของบริษัท
  ราคาการใช้สิทธิใหม่จะเท่ากับมูลค่าที่ตราไว้ของหุ้นสามัญของบริษัทตามที่ระบุไว้ในเงื่อนไขการปรับสิทธิในส่วนที่
  3 ดังนั้น
  ผู้ถือใบสำคัญแสดงสิทธิจะมีความเสี่ยงที่เกิดจากการด้อยสิทธิเนื่องจากการปรับราคาใช้สิทธิดังกล่าว

  ความเสี่ยงเรื่องมูลค่าตามเวลา (Time Value) ของใบสำคัญแสดงสิทธิ

  บริษัทจะทำการปรับราคาการใช้สิทธิและอัตราการใช้สิทธิตลอดอายุของใบสำคัญแสดงสิทธิตามที่ระบุไว้ในเงื่อนไขการปรับสิทธิในส่วนที่
  3 แต่เนื่องจากวิธีการปรับสิทธิดังกล่าว คำนึงถึงราคาการใช้สิทธิ และอัตราการใช้สิทธิ ณ วัน
  ปรับสิทธิเท่านั้น โดยมิได้คำนึงถึงมูลค่าตามเวลา (Time Value)
  ของใบสำคัญแสดงสิทธิแต่อย่างใด
  ซึ่งมูลค่าตามเวลาของใบสำคัญแสดงสิทธิจะลดลงเมื่อเวลาการใช้สิทธิของใบสำคัญแสดงสิทธิเหลือน้อยลง
  และหากบริษัทมีการเสนอขายใบสำคัญแสดงสิทธิหรือหลักทรัพย์แปลงสภาพที่ออกใหม่ในอนาคต
  อาจทำให้ผู้ถือใบสำคัญแสดงสิทธิที่จะเสนอขายในครั้งนี้ภายหลังการปรับสิทธิแล้วมีสิทธิและผลประโยชน์ด้อยไปกว่าเดิม

  ความเสี่ยงเรื่องผลกระทบต่อสัดส่วนการถือหุ้นของผู้ถือหุ้น (dilution effect)

  การเสนอขายใบสำคัญแสดงสิทธิให้แก่ผู้ถือหุ้นเดิมของบริษัทในครั้งนี้
  จะก่อให้เกิดผลกระทบผู้ถือหุ้นต่อเมื่อมีการใช้สิทธิตามใบสำคัญแสดงสิทธิ
  โดยจะเกิดผลกระทบต่อราคาตลาดหุ้น (Price Dilution)
  โดยหากมีการใช้สิทธิตามใบสำคัญแสดงสิทธิซื้อหุ้นสามัญของบริษัททั้งจำนวน 88,600,000 หน่วย
  ในราคาหุ้นละ 4.5 บาท โดยที่ราคาปิดเฉลี่ย 15 วันก่อนวันประชุมกรรมการครั้งที่ 11/2550
  วันที่ 4 ธันวาคม 2550 ซึ่งเท่ากับ 4.92 บาทต่อหุ้นและหุ้นสามัญที่ชำระแล้วทั้งหมดของบริษัท ณ
  วันที่ 21 ธันวาคม 2550 มีจำนวนเท่ากับ 265,559,257 หุ้น (มูลค่าที่ตราไว้หุ้นละ 1 บาท)
  จะมีผลทำให้ราคาตลาดของหุ้นลดลงในอัตราร้อยละ 2.14

  นอกจากนั้น การใช้สิทธิตามใบสำคัญแสดงสิทธิจะมีผลกระทบต่อส่วนแบ่งกำไร
  โดยหากมีการใช้สิทธิตามใบสำคัญแสดงสิทธิซื้อหุ้นสามัญของบริษัททั้งจำนวน 88,600,000 หน่วย
  โดยหุ้นสามัญที่ชำระแล้วทั้งหมดของบริษัทมีจำนวนเท่ากับ 265,559,257 หุ้นเท่าเดิม
  จะทำให้ส่วนแบ่งกำไรลดลงในอัตราละ 25.02 ของส่วนแบ่งกำไร
  และหากการใช้สิทธิตามใบสำคัญแสดงสิทธิไม่ได้เกิดขึ้นโดยผู้ถือหุ้นเดิมทั้งจำนวน
  สิทธิในการออกเสียงของผู้ถือหุ้นเดิม (Control Dilution) จะลดลงในอัตราร้อยละ 25.02

1.8 ความเสี่ยงอื่นๆ

  ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้ หรือภัยพิบัติตามธรรมชาติ
  เช่น แผ่นดินไหว สึนามิ อุทกภัย วาตภัย เป็นต้น ซึ่งบริษัทได้ลดความเสี่ยงเหล่านี้
  โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
  และสำหรับโครงการที่มีมูลค่าสูงหรือโครงการของหน่วยงานภาครัฐ
  บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)